SCB 10X จับมือ GUNKUL SPECTRUM เปิด “โกดังไฟฟ้าดอทคอม” ตั้งเป้ายอดขายปีนี้ 100 ลบ.
“SCB 10X” จับมือ “GUNKUL SPECTRUM” รุกตลาดอีคอมเมิร์ซเต็มสูบ เปิดแพตลฟอร์ม “โกดังไฟฟ้าดอทคอม” ซื้อขายอุปกรณ์ไฟฟ้า-โซลาร์เซลล์ออนไลน์ 24 ชั่วโมง ตั้งเป้าปี 2564 ยอดขาย 100 ลบ.
“SCB 10X” จับมือ “GUNKUL SPECTRUM” เปิดแพตลฟอร์ม “โกดังไฟฟ้าดอทคอม” ซื้อขายอุปกรณ์ไฟฟ้า-โซลาร์เซลล์ออนไลน์ ตั้งเป้าปี 2564 ยอดขาย 100 ลบ.
15 ก.ย. 2564

“เอสซีบี เท็นเอกซ์” (SCB 10X) เดินหน้าพัฒนาและสร้างสรรค์นวัตกรรมใหม่ ๆ อย่างต่อเนื่อง ล่าสุด จับมือ “GUNKUL SPECTRUM” หน่วยนวัตกรรมธุรกิจพลังงานของบริษัทกันกุลเอ็นจิเนียริ่ง สร้างมิติใหม่แห่งวงการอีคอมเมิร์ซ เปิดตัว “โกดังไฟฟ้าดอทคอม” Godungfaifaa.com แพลตฟอร์มเดียวที่รวบรวมอุปกรณ์ระบบไฟฟ้าและโซลาร์เซลล์ออนไลน์ครบวงจรแห่งแรกของประเทศ พร้อมเดินหน้าสร้างคอมมูนิตี้ช่างไฟและผู้ประกอบการโซลาร์เซลล์ให้เข้าถึงสินค้าคุณภาพจากหลากหลายแบรนด์ชั้นนำทั่วโลกในราคาที่ดี แก้ปัญหาการสต็อกสินค้าและการจัดการราคาต้นทุนโครงการต่าง ๆ ให้เป็นเรื่องง่าย สะดวก รวดเร็ว ได้มาตรฐาน ให้บริการตลอด 24 ชั่วโมง ตั้งเป้ายอดขายกว่า 100 ล้านภายในสิ้นปี 2564 พร้อมเปิดให้บริการแล้ววันนี้ ที่ https://www.godungfaifaa.com/
นางสาวนฤชล ดำรงปิยวุฒิ์ GUNKUL SPECTRUM LEAD และประธานเจ้าหน้าที่ปฏิบัติการสายงานกลยุทธ์การลงทุนและนวัตกรรมของบริษัท กันกุลเอ็นจิเนียริ่ง จำกัด (มหาชน) หรือ  GUNKUL เปิดเผยว่า เป้าหมายของ GUNKUL SPECTRUM คือ การคิดธุรกิจพลังงานที่ตอบโจทย์ผู้บริโภคอย่างแท้จริง เชื่อว่าการสร้างแพลตฟอร์มอีคอมเมิร์ซอย่าง “โกดังไฟฟ้า” จะเป็นอีกหนึ่งจิ๊กซอว์สำคัญด้านพลังงาน เป็นคอมมูนิตี้อุปกรณ์ไฟฟ้าบนออนไลน์ มอบสินค้าคุณภาพในราคาที่ดี
โดยเห็นปัญหาหรือ Pain point ของกลุ่มเป้าหมายเราที่ในวันนี้เขาอาจมีข้อจำกัดด้านเงินทุนหรือความไม่แน่นอนของการบริหารสต็อกสินค้า นั่นคือปัญหาทั้งราคาและพื้นที่จัดเก็บ ซึ่ง “โกดังไฟฟ้าดอทคอม” สามารถช่วยแก้ปัญหาและตอบโจทย์ตรงนั้นได้ เพราะกันกุลเราพาร์ตเนอร์โดยตรงกับผู้ผลิตชั้นนำจากทั่วโลก เราจึงไม่ใช่แค่การันตีคุณภาพแต่ยังหมายถึงราคาสินค้าที่แข่งขันกับตลาดได้อย่างสมน้ำสมเนื้อ
 “โกดังไฟฟ้าดอทคอม เกิดขึ้นจากความร่วมมือกันระหว่าง GUNKUL SPECTRUM และ SCB 10X พัฒนาแพลตฟอร์มอีคอมเมิร์ซที่รวบรวมอุปกรณ์ระบบไฟฟ้าและโซลาร์เซลล์ออนไลน์แบบครบวงจร เพื่อมุ่งหวังให้คนไทยสามารถเข้าถึงอุปกรณ์ไฟฟ้าจากแบรนด์ชั้นนำระดับโลก ด้วยราคาที่เป็นธรรม สะดวก รวดเร็ว และได้มาตรฐาน ภายใต้แนวคิด Add Energy To Cart – จับพลังงานใส่ตะกร้าช้อป โดยเราใช้ความรู้ ความเชี่ยวชาญกว่า 40 ปีที่กันกุลเริ่มต้นจากจากการเป็นผู้ผลิตและจำหน่ายอุปกรณ์ไฟฟ้าและได้รับความไว้วางใจทั้งจากภาครัฐและภาคอุตสาหกรรม จึงทำให้ทีมงานมีความเข้าใจในสายการผลิต (End-to-end process) นอกจากนี้ยังประกอบจิ๊กซอว์ด้านบริการอื่น ๆ เพื่อเน้น ช้อปง่าย ชำระสบาย จัดส่งหลายวิธี ขอใบเสนอราคาได้ตลอด 24 ชั่วโมง หลังจากได้ทดลองเปิดให้บริการอย่างไม่เป็นทางการ (Soft Launch)
ทั้งนี้ เมื่อช่วงต้นเดือนมิถุนายน 2564 ที่ผ่านมา แพลตฟอร์มโกดังไฟฟ้าดอทคอม มีผู้เข้าชมเว็บไซต์เฉลี่ยเดือนละไม่ต่ำกว่า 4,000 คน และมียอดขายกว่าหลายสิบล้านบาท โดยลูกค้าให้ความเห็นว่าการซื้อขายออนไลน์สามารถมอบความสะดวกสบายทั้งในเรื่องการตรวจสอบสถานะการซื้อและขอใบเสนอราคา นอกจากนี้วิธีการชำระเงินก็มีความหลากหลายปลอดภัย” นางสาวนฤชล กล่าว
ด้านนายกวีวุฒิ เต็มภูวภัทร Head of Venture Builder บริษัท เอสซีบี เท็นเอ็กซ์ จำกัด กล่าวว่า SCB 10X มุ่งเน้นการสร้างขีดความสามารถใหม่ทางด้านเทคโนโลยีผ่านการลงทุนในบริษัทเทคคอมพานีที่มีศักยภาพทั่วโลกอย่างต่อเนื่อง พร้อมช่วยพัฒนาธุรกิจร่วมกับพาร์ตเนอร์ในอุตสาหกรรมที่เป็น new s-curve ของประเทศ โดยหนึ่งในธุรกิจที่เราสนใจและให้ความสำคัญที่จะเข้าไปศึกษาเพื่อพัฒนาต่อยอดธุรกิจ คือ ธุรกิจอีคอมเมิร์ซ ซึ่งถือเป็นธุรกิจที่เติบโตอย่างก้าวกระโดดโดยเฉพาะอย่างยิ่งในอุตสาหกรรมด้านพลังงาน ซึ่งเป็นตลาดที่มีขนาดใหญ่ และเติบโตอย่างต่อเนื่อง SCB 10X จึงร่วมลงทุนกับ GUNKUL SPECTRUM หน่วยนวัตกรรมธุรกิจพลังงานของบริษัท กันกุลเอ็นจิเนียริ่ง ในการพัฒนา “โกดังไฟฟ้าดอทคอม”
อีกทั้งเรายังนำเอาจุดแข็งของ SCB 10X ได้แก่ ความสามารถด้านนวัตกรรมและเทคโนโลยีในด้านการเงิน (Financial Technology) ของ SCB 10X มาผสานเข้ากับความเป็นผู้นำด้านการผลิตและจำหน่ายอุปกรณ์ไฟฟ้าระดับต้น ๆ ของเมืองไทย เพื่อสร้างสรรค์นวัตกรรมแพลตฟอร์มอีคอมเมิร์ซในรูปแบบ B2B (Business-to-Business) แบบครบวงจรที่แรกในประเทศไทย ที่สามารถเชื่อมต่อกลุ่มลูกค้าทั่วไป (End User) ผู้รับเหมา แบรนด์ และโรงงาน ให้สามารถเลือกซื้อขายอุปกรณ์ไฟฟ้าและโซลาร์เซลล์ ตลอดจนชำระเงินแบบออนไลน์ได้อย่างสะดวก โดยมีเทคโนโลยีเป็นตัวขับเคลื่อนสำคัญ